L-interess kbir li jeżisti għal-lingwa Maltija qed iwassal biex l-Aġenzija Nazzjonali tal-Litteriżmu torganizza korsijiet immirati lejn persuni differenti. Bħalissa għaddej kors li qed jingħata lill-ġenituri ta' studenti li f'Mejju se joqogħdu għall-O-Level tal-Malti. Dwaru, il-gazzetta KullĦadd tkellmet ma' David Muscat, uffiċjal edukattiv tal-Malti. Spjega kif l-interess żdied matul is-snin, biex il-kors qed isir għat-tielet sena konsekuttiva: "Bdejna bi klassi waħda fl-2014, kellna domanda anki minn Għawdex talbuna l-Għawdxin allura s-sena ta' wara għamilna klassi Malta u klassi Għawdex. Dejjem japplikaw qisu 50 familja, u dis-sena skolastika 2016/2017 għandna żewġ klassijiet Malta u klassi Għawdex." Il-kors iħares lejn id-diversi aspetti taż-żewġ karti tal-eżami tal-O-Level tal-Malti: jiġifieri tal-lingwa u tal-letteratura. Fih jingħataw għajnuniet kif l-istudenti flimkien mal-ġenituri tagħhom jistgħu jħejju ruħhom bl-aħjar mod għal dan l-eżami. Fejn tidħol il-karta tal-lingwa, ikunu spjegati l-aspetti ortografiċi u grammatikali, u anki kif għandu jsir komponiment. Fil-letteratura mbagħad, jiġu spjegati l-figuri tat-taħdit, u anki l-mod ta' kif wieħed għandu jinterpreta poeżija jew novella. Il-kors jagħtih is-Sur Salvu Seisun – għalliem tal-esperjenza tal-Malti, li għal xi żmien kien saħansitra l-Kap tad-Dipartiment tal-lingwa Maltija fil-Junior College. Is-sessjonijiet isiru darba fix-xahar. F'Malta jittellgħu fiċ-ċentru nazzjonali tal-kurrikulu fil-Ħamrun, ħdejn l-iskola sekonadarja Maria Assunta, u f'Għawdex fl-iskola sekondarja tas-subien fir-Rabat. Il-ġenituri li forsi ma kinux jafu bih, xorta jistgħu jattendu, u biex jirriservaw post jistgħu jċemplu fuq in-numru 25982997. Il-kors beda f'Novembru, biex s'issa saru tliet sessjonijiet u jonqos erbgħa – li eventwalment se jwasslu għal Mejju – ix-xahar li fih jinħasad ix-xogħol li l-istudenti tant ikunu ħadmu għalih matul is-sena skolastika. "Bejn sessjoni u oħra min ikollu diffikultajiet dejjem ikun jista' jikkuntattja jew lill-uffiċjali edukattivi tal-Malti – hemm is-sit elettroniku malta.skola.edu.mt, jew inkella lis-Sur Salvu Seisun stess u ngħinuhom f'dak li jkunu jeħtieġu; apparti li fis-sit stess hemm noti u preżentazzjonijiet tal-PowerPoint u għajnuniet oħrajn li kemm l-istudenti u kemm il-ġenituri jistgħu jużaw il-ħin kollu," qal Mifsud. Apparti minn dan il-kors, għada t-Tnejn se jibda kors ġdid immirat lejn għalliema tal-Primarja u tas-Sekondarja li ma jgħallmux il-Malti, biex dawn ukoll isiru midħla tal-aspetti ewlenin fl-ortografija. Kors ieħor li wkoll se jibda fil-jiem li ġejjin, u li wkoll jittratta l-aspetti bażiċi tal-lingwa Maltija, se jsir għall-ġenituri ta' tfal barranin li jistudjaw f'pajjiżna. Biex wieħed jirriserva post għal xi wieħed minn dawn il-korsijiet, jista' jċempel lis-Sur Joe Farrugia fuq 25982997. Għal aktar informazzjoni, wieħed jista' jżur is-sit elettroniku www.malti.skola.edu.mt.